Dié dorp volgende op die lys vir kragonderbrekingsArgieffoto (kimwonyeul, Pixabay) Inwoners van die Madibeng-omgewing (Brits) het nou ook kennis gekry dat beurtkrag hul voorland is weens wanbetaling deur die plaaslike munisipaliteit. Só het Hannetjie Grobbelaar, VF Plus-raadslid vir Madibeng gister gesê. Grobbelaar meen die inwoners van Madibeng gaan nou gebuk gaan onder die gevolge van die ANC se wanbestuur van die munisipaliteit. “Dit tree boonop in werking op 6 Desember, wat in die feesseisoen is,” het Grobbelaar gesê. Die agterstallige skuld beloop volgens haar nagenoeg R114,65 miljoen. “Die ANC vererger die saak deurdat hy nie eens ŉ dringende munisipale vergadering gereël het om ŉ weg vorentoe te bepaal nie. “Dit wil voorkom asof dit die ANC se houding is dat die situasie maar net so kan voortgaan, sonder om die geweldige verliese in ag te neem vir een van die hoof ekonomiese toevoere van die dorp, toerisme en akkommodasie. Dit gaan die Brits-omgewing se ekonomie in sy geheel benadeel,” het Grobbelaar gesê. Grobbelaar meen “onbevoegdheid” kan nie geduld word nie. “Die VF Plus sal ŉ brief aan die speaker van die stadsraad skryf oor hierdie onhoudbare situasie.”